Mer ngubizh galo cheꞌn lani pask,
or nzhao men Israel pan kwaꞌn niyent levadur,
zhë zeꞌ nizaꞌ men Israel tu gon lo Dios,
or nzhut bixaꞌ tu mbëkxiꞌl.
Orzeꞌ minaꞌbdiꞌzh rë men cheꞌn Jesús,
nzhab bixaꞌ:
―¿Plo nzhakla go yachaoꞌ no kwaꞌn gao be nal yëꞌl reꞌ,
lani Pask reꞌ?
Orzeꞌ mixëꞌl Me chop men cheꞌn Me,
nzhab Me:
―Wa go leꞌn yezh;
baꞌ ne go tu miyiꞌ ñanu tu reꞌ nits,
no wakë go tich xaꞌ.
Mbaino plo zhin xaꞌ,
guzh go lo xaꞌ nak lizhe zeꞌ:
“Lëꞌ Maestr ne lol:
¿Plo nak yoꞌ kwaꞌn neꞌl,
par ga̱o̱ kun rë men da,
lani Pask reꞌ?”
Orzeꞌ lëꞌ xaꞌ luꞌ tu yoꞌ nzob yek al ya,
naxene,
no nazuxkwaꞌ la leꞌne;
zeꞌ bizuxkwaꞌ go kwaꞌn gao be.
Orzeꞌ nzha rop men cheꞌn Jesús par yezh;
no rëi ngok nela xmod nzhab ka Jesús lo bixaꞌ;
zeꞌ michaoꞌ bixaꞌ kwaꞌn gao bixaꞌ lani Pask.
No or ngula yëꞌl,
mizhin Jesús zeꞌ,
kun dub tu dusen men cheꞌn Me.
No dub kiyao bixaꞌ lo mes,
nzhab Jesús:
―Walika kwaꞌn nin,
mis tu rë go kiyao kuda reꞌ,
chi da lo rë men par gut bixaꞌ da.
No rë bixaꞌ miwin laxtoꞌ,
orzeꞌ nguzublo minabdiꞌzh tugaꞌ bixaꞌ lo Jesús,
nzhab bixaꞌ:
―¿Taxa leꞌ go xigab nai?
Orzeꞌ nzhab Jesús lo bixaꞌ:
―Mis tu rë xaꞌ nzho xid tu dusen goi,
xaꞌ kwaꞌn kigazh pan leꞌn plat dai.
Na Xgaꞌn Dios no nu tu men yizhyuo da;
lëꞌda zak rë kwaꞌn nzobniꞌ lo Yech cheꞌn Dios,
¡per nazheꞌb nalats nzha miyiꞌ xaꞌ chi da lo rë men!
Más wen nangayot ngal xaꞌ reꞌ.
No dub kiyao bixaꞌ,
nguzen Me pan,
mizaꞌ Me xkix lo Dios,
no michix Mei,
mizaꞌ Mei kaꞌ rë men cheꞌn Me,
orzeꞌ nzhab Me:
―Mbai go,
kureꞌ nak kwerp da.
No nguzen Me tu vas nits gub,
mizaꞌ Me xkix lo Dios,
orzeꞌ mizaꞌ Mei kaꞌ rë men cheꞌn Me,
rë bixaꞌ nguꞌy,
mbaino nzhab Me:
―Kureꞌ nak ren da kwaꞌn xon,
par yaꞌn nayax men nambe lo Dios.
Walika kwaꞌn nin,
nagoꞌtraꞌ nits gub yizhyuo reꞌ.
Or goꞌne xtu wëlt plo nileꞌ Dios mandad,
xaꞌla mode.
No or milox mikëꞌ bixaꞌ tu kant lo Dios,
nguroꞌ bixaꞌ nzha bixaꞌ yek lom kwaꞌn lë Olivos,